  Майя Бывальцева Удмуртиын калыко интыосын маскаос одно нуллон куронэз быдэсъямез чакланъёс нуналлы быдэ ортчытъясько. Со сярысь журналистъёсты Роспотребнадзорлэн элькунъя управлениезлэн кивалтӥсезлэн воштӥсез Михаил Трофимов вераз. Ужпум кинэ ке административной кылкутон улэ кыскон бордын гинэ ӧвӧл, эшшо алон уж но. Адямилы утись арбериез дӥсяны ӵектэмын луоз Михаил Трофимов, Роспотребнадзорлэн Удмурт Элькунъя управлениезлэн кивалтӥсезлэн воштӥсезРейдъёсты кунпуш ужъёсъя министерствоен ӵош ортчыто. Ӧнерчиос мер транспортын, калыкез сюдон интыосын, вузкарон центръёсын маскаос нуллон куронэз быдэсъямез эскеро. Со сяна, вузкарон но калыклы юрттэт сётонъя огазеяськонъёсын тазалыкъя журнал нуэмез, помещениосты чылкытатэмез, мерлыко вис воземез чаклало. 2020-тӥ арысь куарусёнысен 4 сюрслэсь трос эскеронъёс ортчытӥзы. Куронъёсты тӥям пумысен 14 сюрс 390 протоколъёс гожтӥзы. 2020-тӥ арын 28-тӥ коньывуонэ Россиын «О дополнительных мерах по снижению рисков распространения COVID-19 в период сезонного подъема заболеваемости острыми респираторными вирусными инфекциями и гриппом» пуктэт кужымаз пыриз. Адямилы кышкытлык вайись висён вӧлмон дыръя эпидемилы пумит ужрадъёсты быдэсъямтэ понна Административной эрикрадэз тӥянъёсын кодекслэн 6.3 статьяезлэн 2-тӥ люкетэзъя штрафъёс чакламын: - нимаз адямиос вылэ – 15-40 сюрс манет; - интыуж (должностной) муртъёс вылэ – 50-150 сюрс манет; - юридик огазеяськон кылдытытэк ужась ужбергатӥсьёс вылэ – 50-150 сюрс манет яке 90 нуналозь ужез дугдытон; - юридик огазеяськонъёс вылэ – 200-500 сюрс манет яке 90 нуналозь ужез дугдытон. Тодэ вайытом, Удмуртиын куд-ог удысын ужасьёс коронавируслэсь прививка одно ик пуктыны кулэ.  Тегъёс: Мерлык Ижкар МВД Роспотребнадзор Удмуртия коронавирус штрафъёс  